Bit-tfal lura lejn l-iskola, ġie fi tmiemu l-programm ta’ qari għat-tfal li sar fil-ġonna privati ta’ Sant Anton “Aqra Miegħi/Read with Me”. Ma’ tvm.com.mt , il-President Marie-Louise Coliero Preca qalet li din mhix l-ewwel u l-aħħar okkazzjoni li l-palazzi Presidenzjali ser jinfetħu għal attivitajiet ta’ fejda għat-tfal, l-ġenituri u l-pubbliku. Matul is-sajf, il-President ta’ Malta, Marie-Louise Coleiro Preca fetħet il-ġonna privati tal-Palazz ta’ Sant Anton għal mijiet ta’ tfal u l-ġenituri tagħhom għal “Aqra Miegħi/Read with Me”. Din l-attività ta’ litteriżmu bikri bis-sehem tal-ġenituri għandha l-għan li tkebbes l-imħabba għall-qari bil-Malti u bl-Ingliż fost it-tfal ta’ taħt it-tliet snin permezz ta’ logħob, kant u attivitajiet imħejjija speċifikament għat-tfal. Dawn l-attivitajiet saru wkoll f’20 ċentru f’Malta u Għawdex. Il-Koordinatur tal-Istrateġija Nazzjonali tal-Litterizżmu, il-Professur Charles Mifsud qal li kien hemm domanda qawwija għal proġett tant li mal-500 tifel u tifla mal-ġenituri bbenefikkaw mill-proġett. Mal-21 voluntiera kellhom sehem attiv f’din l-inzjattiva, bil-pjan li jiżdiedu ‘ l quddiem. Fiċ-ċelebrazzjoni tal-għeluq tal-programm tas-sajf, il-President Coleiro Preca qalet li f’din il-Presidenza il-Palazzi trid timlihom b’attivitajiet bħal dawn, bi tfal li fi kliemha mhumiex il-futur biss iżda huma l-preżent. Hi rringrazzjat lill-ġenituri li qed jagħtu kwalità ta’ ħajja aħjar lil uliedhom għax il-ktieb għandu jkun parti intrinsika mil-ħajja tagħna. Mingħajr ma żvelat x’se jkunu eżatt l-attivitajiet, il-President qalet li fil-ġejjieni l-bibien tal-Palazzi Presidenzjali se jinfetħu għal pubbliku għal diversi attivitajiet oħra.